Den danske regering ønsker at kunne hjemsende somaliere, som ikke længere har lovligt ophold i Danmark. Men grundlaget for at tvangshjemsende dem er ikke på plads.

Det står Somalias EU-ambassadør i Bruxelles, Ali Said Faqi, nu frem og fortæller på vegne af Somalias regering. Ambassadøren er i »tæt« og jævnlig kontakt med regeringen i Somalia og den ansvarlige direktør for migration, Mohamed Adan Kofi, fra landets nationale sikkerhedsministerium.

»Jeg har været i kontakt med direktøren for migration, og han bekræfter og fortæller, at der absolut ikke er nogen aftale mellem Danmark og Somalia om ufrivillige tilbagesendelser af flygtninge«, siger ambassadør Ali Said Faqi.